જો આ શરીર જ સર્વ કંઇ હોત તો તેના નિષ્પ્રાણ થવાની સાથે વાત પૂરી થઇ જાય, પણ એમ વાતનો અંત આવતો નથી. આ શરીર જેને કારણે જીવંત બન્યું હોય છે તે આત્મ તત્ત્વ મરણ વખતે તેનાથી છૂટું પડી જાય છે, પણ તેનું અસ્તિત્વ બની રહેલું રહે છે. જ્યાં સુધી આ ચેતન તત્ત્વ શરીરમાં વ્યાપેલ હોય છે ત્યાં સુધી શરીર સક્રિય બનીને કર્મ કરતું રહે છે. તેનો અર્થ એ થયો કે કર્મ કરનાર કે શરીર પાસે કરાવનાર આત્મતત્ત્વ છે જેને જીવાત્મા તરીકે ઓળખવામાં આવે છે. આ આત્મા ક્યારેય મરતો નથી. કર્મ અનુસાર તે જુદાં જુદાં શરીરો ધારણ કરે છે અને જે તે શરીરો જર્જરિત થતાં કે સમય જતાં તે છોડીને ચાલ્યો જાય છે અને જ્યાં ગયો હોય ત્યાં વળી પાછાં નવાં શરીર ધારણ કરીને કર્મ કરતો રહે છે અને કર્મ ભોગવતો રહે છે.